text: नई दिल्‍ली: राष्ट्रीय फिल्म पुरस्कार में 'नीरजा' के लिए स्पेशल मेंशन प्राप्त कर चुकीं अभिनेत्री सोनम कपूर ने कहा कि यह सम्मान उन्हें विषय आधारित फिल्मों पर काम करने के लिए प्रोत्साहित कर रहा है. सोनम ने फोन पर आईएएनएस द्वारा यह पूछे जाने पर कि यह सम्मान मिलने पर कैसा महसूस हो रहा है? उन्होंने कहा, 'अद्भुत महसूस हो रहा है. ईमानदारी से कहूं तो मुझे इसकी उम्मीद नहीं थी.' यह पूछे जाने पर कि राष्ट्रीय पुरस्कार ने उनके लिए विषय आधारित फिल्मों के रास्ते खोल दिए हैं? इस पर सोनम ने कहा, 'मुझे लगता है, मैं कुछ सालों से विषय-आधारित फिल्मों पर काम कर रही हूं, लेकिन जाहिर है कि राष्ट्रीय पुरस्कार से हौसला बढ़ा है.'